KOMISIJAS ZIŅOJUMS EIROPAS PARLAMENTAM UN PADOMEI par to, kā tiek īstenotas pilnvaras pieņemt deleģētos aktus, kuras Komisijai piešķirtas saskaņā ar Eiropas Parlamenta un Padomes 2009. gada 16. septembra Regulu (EK) Nr.1060/2009 par kredītreitingu aģentūrām /* COM/2014/0743 final */





1. Ievads Eiropas Parlamenta un Padomes Regula (EK) Nr. 1060/2009 par kredītreitingu aģentūrām[1] tika pieņemta kā viens no pasākumiem pēc finanšu krīzes, lai atjaunotu uzticību tirgum un palielinātu ieguldītāju aizsardzību. Šī regula pēc tam tika pārskatīta 2011.[2] un 2013. gadā[3], un ar to ieviesa reģistrācijas un atļaujas saņemšanas prasības attiecībā uz kredītreitingu aģentūrām (CRA), nosakot vienu uzraudzības iestādi ES, proti, Eiropas Vērtspapīru un tirgu iestādi (EVTI), kā arī noteikumus par interešu konfliktiem, pārredzamības un informācijas publiskošanas prasības attiecībā uz kredītreitingu aģentūrām. Ar Regulu (EK) Nr. 1060/2009, kas grozīta 2011. gadā, Komisija tiek pilnvarota pieņemt deleģētos aktus attiecībā uz: · maksām, kas kredītreitingu aģentūrām (CRA) ir jāmaksā Eiropas Vērtspapīru un tirgu iestādei (EVTI) par reģistrāciju un uzraudzību (19. panta 2. punkts); · procedūras noteikumiem, lai EVTI īstenotu pilnvaras piemērot naudas sodus vai periodiskos soda maksājumus (23.e panta 7. punkts); · pasākumiem, ar kuriem precizē vai groza trešās valsts līdzvērtības kritērijus (5. panta 6. punkts); kā arī · Regulas (EK) Nr. 1060/2009 pielikumu grozījumiem (37. pants). 2. Juridiskais pamats Šo ziņojumu sniedz saskaņā ar Regulas (EK) Nr. 1060/2009 38.a panta 1. punktu. Saskaņā ar minēto noteikumu pilnvaras pieņemt deleģētos aktus Komisijai tiek piešķirtas uz četru gadu laikposmu no 2011. gada 1. jūnija, un par deleģētajām pilnvarām Komisijai ir jāsagatavo ziņojums ne vēlāk kā sešus mēnešus pirms minētā četru gadu laikposma beigām. 3. Deleģēšanas īstenošana A) Reģistrācijas un uzraudzības maksas Saskaņā ar Regulas (EK) Nr. 1060/2009 19. panta 1. punktu EVTI nosaka kredītreitingu aģentūrām maksas saskaņā ar minēto regulu un Komisijas deleģēto regulu. Minētās maksas pilnībā sedz EVTI izdevumus, kas vajadzīgi kredītreitingu aģentūru reģistrācijai, sertificēšanai un uzraudzībai, un lai kompensētu jebkādas izmaksas, kas kompetentajām iestādēm varētu rasties saskaņā ar šo regulu, jo īpaši saistībā ar uzdevumu deleģēšanu saskaņā ar Regulas (EK) Nr. 1060/2009 30. pantu. Saskaņā ar Regulas Nr. 1060/2009 19. panta 2. punktu Komisija pieņem deleģēto aktu par maksām, konkrēti nosakot maksu veidu un pozīcijas, par ko pienākas maksas, maksu apmēru, veidu, kādā tās tiek maksātas, un veidu, kādā EVTI kompensē izmaksas, kas kompetentajām iestādēm varētu rasties, veicot darbu saskaņā ar Regulu (EK) Nr. 1060/2009, jo īpaši saistībā ar uzdevumu deleģēšanu atbilstīgi tās 30. pantam. Kredītreitingu aģentūrai pieprasītās maksas summa sedz visus administratīvos izdevumus un ir samērīga ar attiecīgās kredītreitingu aģentūras apgrozījumu. Eiropas Komisija 2011. gada 24. februārī lūdza Eiropas Vērtspapīru un tirgu iestādei tehniskus padomus, kas tika saņemti 2011. gada 17. maijā. Izstrādājot tehniskos padomus, EVTI organizēja sabiedrisko apspriešanu no 2011. gada 14. aprīļa līdz 27. aprīlim. Deleģētās regulas projektu Komisija pēc tam apsprieda ar pusēm, iesaistot arī valstu ekspertus. Ar Eiropas Vērtspapīru komitejas ekspertu grupas locekļiem apspriedes, izmantojot rakstisko procedūru, notika 2011. gada novembra beigās. Komisija 2012. gada 7. februārī pieņēma deleģēto regulu[4] un informēja Eiropas Parlamentu un Padomi. Eiropas Parlaments un Padome 2012. gada martā informēja Komisiju par savu nodomu necelt iebildumus. Deleģētais akts tika publicēts Eiropas Savienības Oficiālajā Vēstnesī 2012. gada 28. martā. B) Procedūras noteikumi Regulā (EK) Nr. 1060/2009 ir noteikti gadījumi, kad EVTI Uzraudzības padome pieņem lēmumu, ar kuru kredītreitingu aģentūrai uzliek naudas sodu vai periodisku soda maksājumu. Saskaņā ar 23.e panta 7. punktu Eiropas Komisija pieņem turpmākus procedūras noteikumus, lai īstenotu pilnvaras piemērot naudas sodus vai periodiskos soda maksājumus, tostarp noteikumus par aizstāvības tiesībām, pagaidu noteikumus un naudas sodu vai periodisko soda maksājumu iekasēšanu, un pieņem sīki izstrādātus noteikumus par sankciju piemērošanas un izpildes noilguma termiņiem. Sagatavojot šo deleģēto aktu, kā arī deleģētās regulas projektu, Komisija, izmantojot rakstisko procedūru, 2012. gada jūnijā apspriedās ar Eiropas Vērtspapīru komitejas ekspertu grupas locekļiem. Komisija 2012. gada 12. jūlijā pieņēma deleģēto regulu[5] un informēja Eiropas Parlamentu un Padomi. Iebildumu izteikšanas perioda laikā ne Eiropas Parlaments, ne Padome neizteica nekādus iebildumus un neviena no iestādēm neprasīja iebildumu izteikšanas perioda pagarinājumu. Deleģētais akts tika publicēts Eiropas Savienības Oficiālajā Vēstnesī 2012. gada 16. oktobrī. C) Līdzvērtības kritēriji Lai ņemtu vērā notikumus finanšu tirgos, Komisija ir pilnvarota ar deleģētu aktu pieņemt pasākumus, kas precizē vai groza 5. panta 6. punkta otrajā daļā noteiktos kritērijus, ar kuriem nosaka, vai trešās valsts tiesisko un uzraudzības sistēmu var uzskatīt par līdzvērtīgu Regulas (EK) Nr. 1060/2009 noteikumiem. Cita starpā uz minēto trešo valstu kredītreitingu aģentūrām attiecas juridiski saistoši noteikumi, kas ir līdzvērtīgi ES noteikumiem[6]. 2013. gadā veiktajos Regulas (EK) Nr. 1060/2009 grozījumos arī precizēts, kuriem Regulas (ES) Nr. 1060/2009 noteikumiem ir līdzvērtīgi trešo valstu juridiski saistošie noteikumi[7]. Regulas (EK) Nr. 462/2013 2. panta otrās daļas 1. punktā turklāt ir paredzēts, ka vairākas juridiskās prasības, kas ieviestas attiecībā uz kredītreitingu aģentūrām 2013. gadā, kļūtu par nosacījumu līdzvērtības noteikšanai daļu tikai no 2018. gada 1. jūnija. Ņemot vērā iepriekš minēto un to, ka Komisija – tā kā pilnvaras pieņemt deleģēto aktu Regulā (EK) Nr. 1060/2009 tika iekļautas 2011. gadā[8] –, nav novērojusi tādus notikumus finanšu tirgos, kuru rezultātā būtu nepieciešami līdzvērtības kritēriju precizējumi vai grozījumi, līdz šim nav pieņemts neviens deleģētais akts. Komisija saskaņā ar procedūru, kas minēta Regulas (EK) Nr. 1060/2009 38. panta 3. punktā, ir pieņēmusi īstenošanas lēmumus, ar ko deviņu jurisdikciju tiesisko un uzraudzības sistēmu atzīst par līdzvērtīgu minētās Regulas prasībām. Attiecīgās jurisdikcijas ir šādas: Japāna[9], Amerikas Savienotās Valstis[10], Kanāda[11], Austrālija[12], Argentīna[13], Brazīlija[14], Meksika[15], Honkonga[16] un Singapūra[17]. D) Regulas (EK) Nr. 1060/2009 pielikumi Lai ņemtu vērā notikumus finanšu tirgos, tostarp starptautiskā mērogā, jo īpaši saistībā ar jauniem finanšu instrumentiem, Regulas (EK) Nr. 1060/2009 37. pantā ir paredzēts, ka Komisija, pieņemot deleģētus aktus, var noteikt pasākumus, ar ko groza pielikumus, izņemot III pielikumu. Tā kā pilnvaras pieņemt deleģētu aktu Regulā (EK) Nr. 1060/2009 tika iekļautas 2011. gadā[18], šī regula 2013. gadā tika grozīta ar Regulu (ES) Nr. 462/2013, kurā bija ietverti pielikumu grozījumi. Pirms jebkādas iespējamas pilnvarojuma izmantošanas turpmāk vispirms ir jānovēro šo grozīto noteikumu ietekme uz finanšu tirgiem. 4. Secinājums Komisija ir īstenojusi sev deleģētās pilnvaras pareizi un savlaicīgi ar mērķi nodrošināt, ka ir ieviesti vajadzīgie noteikumi, lai EVTI varētu pilnībā veikt savus uzdevumus kā kredītreitingu aģentūru uzraudzības iestāde ES. Raugoties nākotnē, Komisija uzskata, ka pilnvaru deleģēšana būtu jāsaglabā. Tas būtu īpaši nozīmīgi gadījumā, ja vēlāk, kad būs gūta papildu pieredze par šo noteikumu darbību praksē, rastos nepieciešamība pārskatīt Komisijas deleģētās regulas par maksām un procesuālajiem noteikumiem, kas attiecas uz naudas sodiem un periodiskiem soda maksājumiem. Komisija aicina Eiropas Parlamentu un Padomi ņemt vērā šo ziņojumu. [1] OV L 302, 17.11.2009., 1. lpp. [2] Eiropas Parlamenta un Padomes 2011. gada 11. maija Regula (ES) Nr. 513/2011, ar ko groza Regulu (EK) Nr. 1060/2009 par kredītreitingu aģentūrām, OV L 145, 31.5.2013., 30. lpp. [3] Eiropas Parlamenta un Padomes 2013. gada 21. maija Regula (ES) Nr. 462/2013, ar ko groza Regulu (EK) Nr. 1060/2009 par kredītreitingu aģentūrām, OV L 146, 31.5.2013., 1. lpp. [4] Komisijas 2012. gada 7. februāra Deleģētā regula (ES) Nr. 272/2012, ar ko papildina Eiropas Parlamenta un Padomes Regulu (EK) Nr. 1060/2009 attiecībā uz Eiropas Vērtspapīru un tirgus iestādes noteiktām maksām kredītreitingu aģentūrām OV L 90, 28.3.2012., 6. lpp. [5] Komisijas 2012. gada 12. jūlija Deleģētā regula (ES) Nr. 946/2012, ar ko papildina Eiropas Parlamenta un Padomes Regulu (EK) Nr. 1060/2009 attiecībā uz procedūras noteikumiem par naudas sodiem, ko kredītreitingu aģentūrām piemēro Eiropas Vērtspapīru un tirgu iestāde, tostarp noteikumiem par aizsardzības tiesībām un pagaidu noteikumiem, OV L 282, 16.10.2012., 23. lpp. [6] Regulas (ES) Nr. 1060/2009 5.panta 6. punkta otrās daļas b) apakšpunkts. [7] Regulas (EK) Nr. 462/2013 1. panta 5. punkta a) apakšpunkts. [8] Regulas (ES) Nr. 513/2011 1. panta 3. punkta e) apakšpunkts. [9] Komisijas 2010. gada 28. septembra Lēmums [2010/578/ES] par Japānas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām, OV L 254, 29.9.2010., 46. lpp. [10] Komisijas 2012. gada 5. oktobra Īstenošanas lēmums par Amerikas Savienoto Valstu tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām, OV L 274, 9.10.2012., 32. lpp. [11] Komisijas 2012. gada 5. oktobra Īstenošanas lēmums par Kanādas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām, OV L 278, 12.10.2012., 17. lpp. [12] Komisijas 2012. gada 5. oktobra Īstenošanas lēmums par Austrālijas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām, OV L 274, 9.10.2012., 30. lpp. [13] Komisijas 2014. gada 28. aprīļa Īstenošanas lēmums par Argentīnas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām, OV L 132, 3.5.2014., 68. lpp. [14] Komisijas 2014. gada 28. aprīļa Īstenošanas lēmums par Brazīlijas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām, OV L 132, 3.5.2014., 65. lpp. [15] Komisijas 2014. gada 28. aprīļa Īstenošanas lēmums par Meksikas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām, OV L 132, 3.5.2014., 71. lpp. [16] Komisijas 2014. gada 28. aprīļa Īstenošanas lēmums par Honkongas tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām, OV L 132, 3.5.2014., 76. lpp. [17] Komisijas 2014. gada 28. aprīļa Īstenošanas lēmums par Singapūras tiesiskās un uzraudzības sistēmas atzīšanu par līdzvērtīgu prasībām Eiropas Parlamenta un Padomes Regulā (EK) Nr. 1060/2009 par kredītreitingu aģentūrām, OV L 132, 3.5.2014., 73. lpp. [18] Regulas (ES) Nr. 513/2011 1. panta 19. punkts.